12 ฐานะการเงินและผลการดำเนินงาน

(1) งบการเงิน

(1) รายงานการสอบบัญชี

งบการเงินทั้ง 3 ปีที่ผ่านมาของบริษัทและงบการเงินรวม
ผู้สอบบัญชีได้แสดงความเห็นในรายงานการตรวจสอบแบบไม่มีเงื่อนไข

งบการเงินของบริษัท มีเดีย ออฟ มีเดียส์ จำกัด (มหาชน) ปี 2544-2546
ตรวจสอบโดยนายชัยกรณ์ อุ่นปิติพงษา แห่งสำนักงาน ดร.วิรัช แอนด์ แอสโซซิเอทส์
ทั้งนี้การแต่งตั้งผู้สอบบัญชีในแต่ละปีข้างต้นกระทำโดย บริษัท มีเดีย ออฟ มีเดียส์ จำกัด (มหาชน)
ในฐานะผู้ทำแผนในปี 2544 และบริษัท เค.วาย.เอส.โฮลดิ้ง จำกัด ในฐานะผู้บริหารแผนในปี
2545 และ 2546

(ข) ตารางสรุปงบการเงินรวม

[TABLE]

หมายเหตุ บัญชีบางหมวดในปี 2545 ได้จัดประเภทบัญชีใหม่
เพื่อให้สอดคล้องกับการแสดงงบการเงินปี 2546

บริษัท มีเดีย ออฟ มีเดียส์ จำกัด (มหาชน) และบริษัทย่อย

งบกระแสเงินสด

[TABLE]

(2) คำอธิบายและการวิเคราะห์ฐานะการเงินและผลการดำเนินงาน

การวิเคราะห์ผลการดำเนินงานปี 2546

ปี 2546 ภาวะเศรษฐกิจของประเทศมีการเติบโตในอัตราที่สูงกว่าปี 2545
ถึงแม้จะได้รับผลกระทบจากปัญหาโรคซาร์สในช่วงไตรมาสที่ 2
สำหรับอุตสาหกรรมโฆษณาก็มีการขยายตัวสูงขึ้นถึงร้อยละ 16.7 ในขณะที่ปี 2545
มีการเติบโตร้อยละ 15.4
โดยการโฆษณาผ่านสื่อโทรทัศน์ซึ่งเป็นแหล่งรายได้ของบริษัทมีอัตราการเติบโตเพิ่มขึ้นร้อยละ
13จากปี 2545 ซึ่งมีสาเหตุมาจากการใช้สื่อเพิ่มขึ้นและจากการปรับเปลี่ยนราคาเพิ่มขึ้นด้วย ในปี
2546 บริษัทและบริษัทย่อยมีฐานะการเงินและผลการดำเนินงานที่เติบโตในอัตราที่สูงมากจากปีก่อน
ทั้งนี้นับแต่การเข้าร่วมทุนของกลุ่มบริษัท กรุงเทพโทรทัศน์และวิทยุ จำกัด ในเดือนเมษายน 2546
ดังนี้

รายได้

รายได้รวมปี 2546 เท่ากับ 1,146.19 ล้านบาท เพิ่มขึ้นจากปี 2545 ซึ่งมีรายได้ 472.93
ล้านบาทจำนวน 673.26 ล้านบาท หรือคิดเป็นร้อยละ 142.36 รายได้รวมกว่าร้อยละ 96
มาจากกลุ่มธุรกิจโทรทัศน์ การเติบโตของรายได้รวมเนื่องจากการการเพิ่มขึ้นของรายได้ค่าโฆษณา
รายได้เกี่ยวกับสนามกอล์ฟ และรายได้จากการจัดงานแสดงสินค้า
สุทธิกับการลดลงของรายได้จากศูนย์ฝึกอบรม และรายได้อื่น ดังนี้

รายได้ค่าโฆษณาอันเป็นรายได้หลัก
เติบโตอย่างก้าวกระโดดภายหลังการเข้าร่วมทุนของบริษัทกรุงเทพโทรทัศน์และวิทยุ จำกัด
ตั้งแต่ไตรมาสที่ 3 /2546 เป็นต้นมา ในปี 2546
บริษัทมีเวลาเช่าออกอากาศเพิ่มขึ้นจากสถานีโทรทัศน์ช่อง 7 จำนวน 5 รายการ และจากไอทีวี 1
รายการ นอกเหนือจากช่อง 5 และ ช่อง 9 เมื่อสิ้นปี 2546 บริษัทมีรายการโทรทัศน์รวม 12
รายการเพิ่มขึ้นจากปีก่อน 3 รายการ รายการที่ออกอากาศทางช่อง 7 อยู่ในช่วงPrime time
เป็นส่วนใหญ่จึงมีผลต่อรายได้ที่เพิ่มขึ้น รายได้ค่าโฆษณาปี 2546 มีจำนวน 1,067.88 ล้านบาท
เพิ่มขึ้น 663.66 ล้านบาท เท่ากับเพิ่มขึ้นร้อยละ 164.18 จากปีก่อน

รายได้เกี่ยวกับสนามกอล์ฟจำนวน 37.54 ล้านบาท เป็นรายได้ของบริษัทย่อย
ซึ่งบริษัทเข้าไปลงทุนเมื่อสิ้นเดือนเมษายน 2546

บริษัทมีรายได้จากการขายพื้นที่ในงานแสดงสินค้าที่เมืองทองธานี ในระหว่างเดือนมิถุนายน 2546
จำนวน 29.46 ล้านบาท โดยลูกหนี้ตามสัญญาแลกเปลี่ยนใช้พื้นที่ในการจัดงานเป็นการแลกเปลี่ยน
ในปีที่ผ่านมาไม่มีรายได้ประเภทนี้เกิดขึ้น

บริษัทได้หยุดการดำเนินงานของศูนย์ฝึกอบรมอาชีพตั้งแต่เดือนมิถุนายน 2546
จึงทำให้รายได้จากศูนย์ฝึกอบรมลดลงจาก 10.84 ล้านบาทในปีก่อน เหลือเพียง 3.60
ล้านบาทในปีนี้ หรือลดลงคิดเป็นร้อยละ 66.79

รายได้อื่นลดลงถึง 46.49 ล้านบาทจากปีก่อนเนื่องจากในปี 2546
ไม่มีการจำหน่ายเงินลงทุนจึงทำให้กำไรจากการจำหน่ายเงินลงทุนลดลง 47.53 ล้านบาท

การรับรู้กำไรของบริษัทย่อยในงบการเงินเฉพาะของบริษัทสำหรับปี 2546 เท่ากับ 3.84 ล้านบาท
ส่วนใหญ่เป็นการรับรู้ผลกำไรจากการปรับโครงสร้างหนี้ของบริษัท มีเดีย สตูดิโอ จำกัด จำนวน 9
ล้านบาทสุทธิกับผลขาดทุนจากการดำเนินงานของบริษัท เขาเขียวคันทรีคลับ จำกัด จำนวน 5.19
ล้านบาท

ต้นทุน

ต้นทุนโฆษณาปี 2546 เพิ่มขึ้น 262.11 ล้านบาท คิดเป็นร้อยละ 95.30 จากปีก่อน
เนื่องจากการผลิตรายการเพิ่มขึ้น และการปรับต้นทุนค่าเช่าสถานีโทรทัศน์สูงขึ้น
อย่างไรก็ตามบริษัทมีอัตราส่วนต้นทุนโฆษณาต่อรายได้โฆษณาลดลงจากร้อยละ 68.04
ในปีก่อนเหลือเพียงร้อยละ 50.30 ในปีนี้
รายการโทรทัศน์ที่บริษัทผลิตเองจะมีอัตราส่วนต้นทุนต่อรายได้ประมาณร้อยละ 67
ส่วนรายการโทรทัศน์ที่บริษัทเช่าเวลารวมค่าผลิตรายการมาเพื่อขายโฆษณาซึ่งเกิดขึ้นในปีนี้นั้น
มีอัตราส่วนต้นทุนต่อรายได้ประมาณร้อยละ 30 การมีส่วนผสมของรายการโทรทัศน์ 2
ประเภทในปีนี้เป็นเหตุผลหลักที่ทำให้อัตราส่วนต้นทุนโฆษณาต่อรายได้โฆษณาลดลง
นอกเหนือจากการยกเลิกหรือปรับเปลี่ยนรายการโทรทัศน์ที่มีผลขาดทุน

ต้นทุนเกี่ยวกับสนามกอล์ฟเป็นจำนวน 32.93 ล้านบาท คิดเป็นร้อยละ 87.72
ของรายได้จากสนามกอล์ฟ

ค่าใช้จ่ายในการจัดงานแสดงสินค้าเท่ากับ 37.08 ล้านบาท โดยส่วนใหญ่ประมาณร้อยละ 57
เป็นค่าพื้นที่ที่บริษัทแลกเปลี่ยนมาเพื่อใช้แสดงสินค้า บริษัทมีผลขาดทุนจากการจัดงานครั้งนี้จำนวน
7.62 ล้านบาท

ค่าใช้จ่ายในการขายและบริหาร 

ค่าใช้จ่ายในการขายและบริหารรวมจำนวน 158.99 ล้านบาท เพิ่มขึ้น 39.65 ล้านบาท
คิดเป็นร้อยละ 33.22 จากปีก่อน
เนื่องจากรวมค่าใช้จ่ายในการขายและบริหารในส่วนที่เกี่ยวกับสนามกอล์ฟจำนวน 14.18 ล้านบาท
ส่วนที่เพิ่มจากปีก่อนอีก 25.47 ล้านบาท ส่วนใหญ่เป็นการเพิ่มของค่าคอมมิชชั่นจำนวน 22.40
ล้านบาทจากยอดขายที่เพิ่มขึ้น การเพิ่มขึ้นของค่าเสื่อมราคาเนื่องจากลงทุนในสินทรัพย์เพิ่มขึ้น
การเพิ่มขึ้นของค่าใช้จ่ายส่วนกลางและค่าซ่อมแซมอาคารและอุปกรณ์
สุทธิกับการลดลงของค่าธรรมเนียมต่างๆ 8.77 ล้านบาทโดยเฉพาะค่าธรรมเนียมธนาคาร
ค่าตอบแทนผู้บริหารแผน และค่าใช้จ่ายในการดำเนินคดี

ดอกเบี้ยจ่าย

บริษัทมีค่าใช้จ่ายดอกเบี้ยจำนวน 1.38 ล้านบาท ลดลงประมาณ 1 ล้านบาทจากปีก่อน
ดอกเบี้ยจ่ายดังกล่าวเกิดจากดอกเบี้ยของหนี้ตามแผนฟื้นฟู
รวมทั้งดอกเบี้ยที่เกิดจากเงินกู้ยืมและจากสัญญาเช่าทางการเงินของบริษัทย่อย

กำไรจากการปรับโครงสร้างหนี้

กำไรจากการปรับโครงสร้างหนี้ในปี 2546 จำนวน 84.41
ล้านบาทเกิดจากการชำระหนี้คืนให้แก่เจ้าหนี้ตามแผนฟื้นฟูก่อนกำหนดโดยมีส่วนลดตามที่ระบุในแผนฟื้นฟูฉบับแก้ไข
สำหรับปี 2545
บริษัทมีกำไรจากการปรับโครงสร้างหนี้เนื่องจากเจ้าหนี้ลดหนี้เงินต้นและดอกเบี้ยค้างชำระจำนวน
487.16 ล้านบาท

หนี้สงสัยจะสูญและหนี้สูญ

ลดลง 22.38 ล้านบาทจากปีก่อน เนื่องจากคุณภาพของลูกหนี้ดีขึ้น

ภาษีเงินได้ที่ถูกประเมิน

ลดลง 43.69 ล้านบาทจากปีก่อน
จำนวนเงินดังกล่าวเป็นการตั้งสำรองเต็มจำนวนสำหรับค่าภาษีเงินได้ เบี้ยปรับ
และเงินเพิ่มที่ได้รับแจ้งจากคณะกรรมการอุทธรณ์เมื่อสิ้นปี 2545
จึงไม่มีค่าใช้จ่ายประเภทนี้เกิดขึ้นในปีนี้

กำไรสุทธิ

กำไรสุทธิรวมสำหรับปี 2546 จำนวน 459.01 ล้านบาท ( กำไรสุทธิต่อหุ้นเท่ากับ 1.76 บาท )
เป็นกำไรจากกิจกรรมตามปกติจำนวน 374.60 ล้านบาทและกำไรจากการปรับโครงสร้างหนี้
84.41 ล้านบาทในขณะที่มีกำไรสุทธิรวมในปีก่อนจำนวน 480.32 ล้านบาท (
กำไรสุทธิต่อหุ้นเท่ากับ 4.90 บาท ) เป็นกำไรจากการปรับโครงสร้างหนี้ 487.16
ล้านบาทสุทธิกับขาดทุนจากกิจกรรมตามปกติจำนวน 6.83 ล้านบาท

การวิเคราะห์ฐานะการเงินปี 2546

สภาพคล่อง

การชำระคืนหนี้สินทั้งหมดตามแผนฟื้นฟูฉบับแก้ไขทำให้อัตราส่วนสภาพคล่องของบริษัทดีขึ้นเป็น 3.48
เท่าเทียบกับ 1.39 เท่าของปีก่อน

จากรายได้ที่เพิ่มขึ้นกอรปกับคุณภาพลูกหนี้ที่ดีขึ้นในปัจจุบัน ส่งผลดีต่อสภาพคล่องของบริษัท
โดยงบกระแสเงินสดรวมแสดงกระแสเงินสดจากกิจกรรมดำเนินงานจำนวน 316.04 ล้านบาท
สูงกว่าปี 2545 ถึง 302.47 ล้านบาท เมื่อรวมเงินรับจากการเพิ่มทุน และเงินสดของบริษัท
เขาเขียวคันทรี่คลับ จำกัด จำนวน 35.75ล้านบาท
หักเงินจ่ายเพื่อซื้อทรัพย์สินถาวรและชำระหนี้รวมดอกเบี้ยตามแผนฟื้นฟูแล้ว
บริษัทยังมีเงินคงเหลือสิ้นปีจำนวน 385.80 ล้านบาท สูงกว่าปี 2545 ถึง 375.83 ล้านบาท

ความเหมาะสมของโครงสร้างเงินทุน

เมื่อสิ้นปี 2545 บริษัทมีส่วนของผู้ถือหุ้นติดลบจำนวน 96.58 ล้านบาท
แต่หลังจากการเพิ่มทุนตามแผนฟื้นฟูฉบับแก้ไขจำนวน 764 ล้านบาท
รวมทั้งมีผลกำไรจากการดำเนินงานในปี 2546 ทำให้ส่วนของผู้ถือหุ้นเปลี่ยนไปเป็นบวกและมียอด ณ
สิ้นปีจำนวน 1,343.82 ล้านบาท

คุณภาพสินทรัพย์ 

สินทรัพย์รวม ณ สิ้นปี 2546 แสดงยอด 1,571.54 ล้านบาท เปรียบเทียบกับยอด 432.73
ล้านบาทของปี 2545 เพิ่มขึ้นถึง 1,138.81 ล้านบาท คิดเป็นร้อยละ 263.17
สินทรัพย์ที่มีการเปลี่ยนแปลงเพิ่มขึ้นอย่างเป็นสาระสำคัญได้แก่ เงินสดและรายการเทียบเท่าเงินสด
ลูกหนี้การค้า สินทรัพย์หมุนเวียนอื่นและสินทรัพย์ถาวร

สินทรัพย์รวมประกอบด้วย เงินสดและรายการเทียบเท่าเงินสดจำนวน 385.80
ล้านบาทคิดเป็นร้อยละ 24.55 ลูกหนี้การค้าสุทธิจำนวน 204.99 ล้านบาทคิดเป็นร้อยละ 13.04
สินทรัพย์หมุนเวียนอื่น 135.76 หรือร้อยละ 8.64 สินค้าคงเหลือและลิขสิทธิ์รวม 54
ล้านบาทหรือร้อยละ 3.44 เงินลงทุนระยะยาว 25.64 ล้านบาทหรือร้อยละ 1.63 สินทรัพย์ถาวร
783.72 หรือร้อยละ 49.87 และค่าความนิยมติดลบจำนวน 34.92 ล้านบาท

ลูกหนี้การค้าสุทธิจำนวน 204.99 ล้านบาท ณ. วันที่ 31 ธันวาคม 2546 มียอดเพิ่มขึ้น 37.98
ล้านบาทหรือร้อยละ 22.74 เมื่อเทียบกับยอดของปีก่อน ทั้งที่ยอดขายโฆษณาเพิ่มขึ้นถึงร้อยละ
164.18 เนื่องจากคุณภาพลูกหนี้ปัจจุบันดีขึ้นมาก ระยะเวลาเก็บหนี้เฉลี่ยของบริษัทลดลงจาก 148
วันในปี 2545 เหลือ 63 วัน ยอดลูกหนี้การค้าสิ้นปีประกอบด้วย ลูกหนี้การค้า-บริษัทอื่นจำนวนสุทธิ
183 ล้านบาท ลูกหนี้ตามสัญญาแลกเปลี่ยน 20 ล้านบาท และลูกหนี้บริษัทที่เกี่ยวข้องกัน 2 ล้านบาท
ลูกหนี้การค้า-บริษัทอื่นมียอดที่ค้างชำระไม่เกิน 6 เดือน เป็นจำนวนสุทธิ 174 ล้านบาท
คิดเป็นร้อยละ 95 ของยอดลูกหนี้-บริษัทอื่นทั้งหมด สำหรับยอดลูกหนี้ที่ค้างชำระเกิน 12 เดือนนั้น
บริษัทได้ตั้งสำรองหนี้สูญไว้เต็มจำนวนแล้ว

ลูกหนี้การค้าตามสัญญาแลกเปลี่ยนมียอดลดลงจากปีก่อน 71.02 ล้านบาทคงเหลือเป็นจำนวน 20.69
ล้านบาท จากการใช้พื้นที่ในการจัดงานแสดงสินค้าคิดเป็นมูลค่า 21.72 ล้านบาทเป็นการแลกเปลี่ยน
นอกนั้นเป็นการแลกสื่อและสุทธิกับเจ้าหนี้ตามสัญญาแลกเปลี่ยน

สินค้าคงเหลือจำนวน 49.81 ล้านบาท ณ สิ้นปี 2546
รวมสินค้าคงเหลือที่บริษัทผลิตขึ้นเพื่อขายในโอกาสพิเศษต่างๆ จำนวน 23.33 ล้านบาท
ซึ่งประกอบด้วยเหรียญ 12 ราศี ทั้งเงินและทองแดง มูลค่า 16.61 ล้านบาท
และของชำร่วยประกอบการขายวีดีโอเทปชุดสามก็ก จำนวน 6.72 ล้านบาท
โอกาสที่จะทำรายได้จากสินค้าเหล่านี้มีน้อย
ดังนั้นบริษัทจึงได้คำนึงถึงมูลค่ายุติธรรมและได้ตั้งสำรองสินค้าเสื่อมคุณภาพในบัญชีแล้ว
สินค้าคงเหลือที่มียอดเพิ่มขึ้นอย่างเป็นสาระสำคัญ คือ ค่าใช้จ่ายรายการจ่ายล่วงหน้าที่มียอดเพิ่มขึ้น
14.55 ล้านบาทจากปีก่อน ส่วนลิขสิทธิ์มียอดคงเหลือลดลง 6.27 ล้านบาท
เนื่องจากการตัดจำหน่ายในระหว่างปี

สินทรัพย์หมุนเวียนอื่นจำนวน 136.58 ล้านบาทประกอบด้วยรายการหลักคือ ภาษีเงินได้หัก ณ
ที่จ่ายและจ่ายล่วงหน้า จำนวน 81.75 ล้านบาท (รวมยอดภาษีจ่ายล่วงหน้าปี 2540-2544
ฃึ่งบริษัทได้ยื่นขอคืนภาษีไว้จำนวนประมาณ 52 ล้านบาท ) ภาษีมูลค่าเพิ่ม 6.61 ล้านบาท
สินทรัพย์รอการขาย 11.62 ล้านบาทและรายได้ค้างรับ 16.64 ล้านบาท
การเพิ่มขึ้นของสินทรัพย์หมุนเวียนอื่นเมื่อเทียบกับปี 2545 ส่วนใหญ่เป็นการเพิ่มขึ้นของภาษีเงินได้หัก
ณ ที่จ่ายและภาษีมูลค่าเพิ่ม เงินค้ำประกันค่าเช่าเวลาสถานีและหนังสือสัญญา

ที่ดิน อาคารและอุปกรณ์-สุทธิ เพิ่มขึ้น 713.59 ล้านบาทจาก 70.13 ล้านบาทเมื่อสิ้นปี 2545
โดยสินทรัพย์จำนวน 693.38 ล้านบาทเป็นของบริษัท เขาเขียวคันทรี่คลับ จำกัด
ซึ่งตีราคาตามมูลค่ายุติธรรมของสินทรัพย์
ส่วนเพิ่มที่เหลือเนื่องจากการซื้ออุปกรณ์การผลิตรายการโทรทัศน์และยานพาหนะ

ค่าความนิยมติดลบ จำนวน 34.92 ล้านบาท เกิดจากการลงทุนในบริษัท เขาเขียวคันทรี่คลับ จำกัด
ซึ่งมูลค่ายุติธรรมของสินทรัพย์และหนี้สินเฉพาะส่วนที่เป็นของบริษัทสูงกว่าต้นทุนการซื้อ
ค่าความนิยมนี้บริษัทจะรับรู้เป็นรายได้โดยวิธีเส้นตรงประมาณ 35 ปี

สินทรัพย์ไม่หมุนเวียนอื่นๆ เพิ่มขึ้นประมาณ 10 ล้านบาทจากปีก่อน
จากเงินประกันหนี้กรมสรรพากรจำนวน 10.96 ล้านบาท ซึ่งบริษัทได้วางไว้ต่อศาลล้มละลายกลาง

หนี้สิน

ณ สิ้นปี 2546 บริษัทมีหนี้สินรวมลดลงจำนวน 301.58 ล้านบาท คิดเป็นร้อยละ 56.98
จากการลดลงของหนี้สินตามแผนฟื้นฟูกิจการ บริษัทชำระหนี้ตามแผนทั้งหมดเสร็จสิ้นในเดือนพฤษภาคม
2546 อัตราส่วนหนี้สินต่อส่วนของผู้ถือหุ้นเท่ากับ 0.17 หนี้สินรวม ณ สิ้นปี 2546 จำนวน 227.73
ล้านบาท ประกอบด้วยหนี้สินหมุนเวียนร้อยละ 97.96 และหนี้สินระยะยาวร้อยละ 2.04

หนี้สินหมุนเวียนจำนวน 223 ล้านบาท ประกอบด้วยเจ้าหนี้การค้า 33.18 ล้านบาท
ค่าใช้จ่ายค้างจ่าย 89.97 ล้านบาท สำรองภาษีที่ถูกประเมินรวมค่าใช้จ่าย 41.29 ล้านบาท
ค่าภาษีต่างๆและรายได้รับล่วงหน้า

หนี้สินระยะยาวจำนวน 4.65 ล้านบาท ประกอบด้วยหนี้ของบริษัทย่อยแห่งหนึ่งจำนวน 2.96
ล้านบาทซึ่งได้ทำสัญญาประนีประนอมยอมความกับธนาคารโดยผ่อนชำระเป็นรายเดือนรวม 48 เดือน
ส่วนหนี้จำนวน 1.69 ล้านบาทเป็นค่าลงทะเบียนสมาชิกกอล์ฟตลอดชีพ
ซึ่งบริษัทตัดเป็นรายได้โดยวิธีเส้นตรงเป็นเวลา 10 ปี